Dôvodová správa

A. Všeobecná časť

Cieľom predkladaného návrhu zákona, ktorým sa mení a dopĺňa zákon č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov, je zosúladenie právnej úpravy označení pôvodu výrobkov a zemepisných označení výrobkov v právnom poriadku Slovenskej republiky s novou komunitárnou právnou úpravou označení pôvodu vín a zemepisných značení vín obsiahnutou v Nariadení Rady (ES) č. 479/2008 z 29. apríla 2008 o spoločnej organizácii trhu s vínom, ktorým sa menia a dopĺňajú nariadenia (ES) č. 1493/1999, (ES) č. 1782/2003, (ES) č. 1290/2005, (ES) č. 3/2008 a zrušujú nariadenia (EHS) č. 2392/86 a (ES) č. 1493/1999 v platnom znení.
            Uvedené nariadenie v článku 38 ods. 6 predpokladá, že členské štáty Európskej únie prijmú zákony, iné právne predpisy a správne opatrenia potrebné na dosiahnutie súladu s článkom 38 tohto nariadenia v termíne do 1. augusta 2009.
            Predkladaný návrh zákona v súlade s predmetným nariadením upravuje postup príslušných orgánov Slovenskej republiky v konaní o žiadosti o ochranu označenia pôvodu alebo zemepisného označenia pre vína, ktoré sú vyrobené v Slovenskej republike, a to na komunitárnej úrovni. Predmetom úpravy je tiež konanie o úpravu špecifikácie vína a konanie o zrušenie zápisu označenia pôvodu alebo zemepisného označenia vína v registri chránených označení pôvodu a zemepisných označení Európskej Komisie. Predkladaný návrh zákona naviac odkazuje na právnu úpravu zemepisných označení liehovín na komunitárnej úrovni, ktorá je obsiahnutá v Nariadení Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 v znení nariadenia Európskeho parlamentu a Rady (ES) č. 1334/2008 zo 16. decembra 2008.
            Účelom návrhu zákona je tiež odstránenie problémov aplikačnej praxe a legislatívno-technických nedostatkov súvisiacich so zákonom č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov.
            Navrhovaná úprava nebude mať dopad na štátny rozpočet, rozpočty obcí, ani rozpočty vyšších územných celkov, nebude mať ekonomický, environmentálny vplyv, vplyv na zamestnanosť, ani na podnikateľské prostredie.
            Ministerstvo financií SR vzalo v rámci medzirezortného pripomienkového konania na vedomie, že návrh zákona nebude mať vplyv na štátny rozpočet, rozpočty obcí, rozpočty vyšších územných celkov, nebude mať ekonomický, environmentálny vplyv, ani vplyv na zamestnanosť a podnikateľské prostredie.
            Návrh zákona je v súlade s Ústavou Slovenskej republiky, s ústavnými zákonmi a zákonmi, s medzinárodnými zmluvami a ostatnými medzinárodnými dokumentmi, ktorými je Slovenská republika viazaná, s právom Európskej únie a s právom Európskych spoločenstiev.